Πληρωμένη απάντηση στον υπουργό Οικονομικών, Χρήστο Σταϊκούρα, δίνει με ανακοίνωσή του, αναφορικά με τους πλειστηριασμούς και τις τράπεζες, ο τομεάρχης του ΣΥΡΙΖΑ, Ευκλείδης Τσακαλώτος, κατηγορώντας την κυβέρνηση πως με αυτές τις δηλώσεις «αποκαλύπτει τις προτεραιότητές» της.

«Όταν ο κ. Σταϊκούρας λέει ότι “το μάρμαρο της οικονομικής κρίσης στην Ελλάδα το πλήρωσαν οι τράπεζες,” ο κόσμος καταλαβαίνει τις προτεραιότητες της νέας κυβέρνησης» υπογραμμίζει στη δήλωσή του ο πρώην υπουργός Οικονομικών.

«Ο κ. Σταϊκούρας, προκειμένου να δικαιολογήσει ότι η κυβέρνηση ανοίγει το δρόμο για εκτεταμένους πλειστηριασμούς, αφού αφήνει χωρίς προστασία την πρώτη κατοικία, μας ενημέρωσε σήμερα ότι το μάρμαρο της οικονομικής κρίσης στην Ελλάδα το πλήρωσαν οι τράπεζες, οι οποίες έχουν ανακεφαλαιοποιηθεί τρεις φορές σε δέκα χρόνια από τον ελληνικό λαό» προσθέτει ακόμα ο Ευκλ. Τσακαλώτος, για να συνεχίσει.

«Οι τράπεζες και όχι οι εργαζόμενοι που είδαν περικοπές ως και 50% στους μισθούς τους ή απολύθηκαν από τις δουλειές τους. Οι τράπεζες και όχι οι συνταξιούχοι που είδαν τις συντάξεις τους να κόβονται στο μισό και να μην έχουν πρόσβαση σε φάρμακα. Οι τράπεζες και όχι οι χιλιάδες μικρομεσαίες επιχειρήσεις που έβαλαν λουκέτο γιατί δε μπορούσαν να ανταπεξέλθουν. Οι τράπεζες και όχι τα δημόσια νοσοκομεία και σχολεία που έμειναν χωρίς γιατρούς και δασκάλους» υπογραμμίζει, για να καταλήξει «Από κάτι τέτοια καταλαβαίνει ο κόσμος τις προτεραιότητες της νέας κυβέρνησης».

Διαβάστε τις δηλώσεις του Χρήστου Σταϊκούρα για το… μάρμαρο των τραπεζών:

ΜέΡΑ25: Το μάρμαρο το πλήρωσαν οι χαμηλόμισθοι, οι άνεργοι, οι μικρομεσαίοι…

Επικρίσεις κατά του υπουργού Οικονομικών για τις επίμαχες αναφορές διατύπωσε με δήλωσή του και ο εκπρόσωπος Τύπου του ΜέΡΑ25 Μιχάλης Κριθαρίδης.

Ο εκπρόσωπος του ΜέΡΑ25 αναφέρει ότι «ο κ. Σταϊκούρας μας ενημέρωσε σήμερα ότι οι τράπεζες είναι αυτές που πλήρωσαν το “μάρμαρο” της κρίσης. Ας τον ενημερώσει κάποιος από το “άριστο” επιτελείο της κυβέρνησης του κ. Μητσοτάκη ότι αυτές ανακεφαλαιοποιήθηκαν όχι μία, ούτε δύο, αλλά τρεις φορές με χρήματα των Ελλήνων φορολογουμένων που φορτώθηκαν με 4 μνημόνια».

«Το “μάρμαρο” κ. υπουργέ δεν πλήρωσε κανένας τραπεζίτης αλλά οι χαμηλόμισθοι, οι άνεργοι, οι μικρομεσαίοι, οι χαμηλοσυνταξιούχοι και όλοι εκείνοι οι οποίοι χειμάζονται ή μεταναστεύουν λόγω των μνημονιακών πολιτικών σας, ενώ εσείς σε πλήρη συντεχνία και συστοιχία με τις τράπεζες και τα αρπαχτικά funds ετοιμάζεστε τώρα να τους πάρετε όχι μόνο το “μάρμαρο” που πλήρωσαν για την κρίση, αλλά και το κεραμίδι πάνω από το κεφάλι τους» κατέληξε ο εκπρόσωπος του κόμματος του Γιάνη Βαρουφάκη.